Incentive A/S

Incentive A/S var Danmarks første kapitalformidlingsselskab (ventureselskab), stiftet 1967 af Privatbanken. Virksomheden blev stiftet med henblik på at tilbyde kapital- og ledelseserfaring til virksomheder, der grundet problemer med generationsskifte eller manglende sans for strukturrationalisering var i stagnation, men som havde potentiale for fremtidig vækst.

Forbilledet var det svenske ventureselskab Incentive AB, og idémanden, den svenske industrimagnat Marcus Wallenberg, bakkede fra starten om det danske søsterselskab og skød ti pct. af aktierne i det danske selskab.

I 1990 var Incentive A/S bl.a. ejet af ATP, Den Danske Bank, Hafnia, Unibank og Chr. Augustinus Fabrikker
 
I en periode ejede Incentive A/S firmaet Collstrop, der udførte imprægnering af træ, og som har efterladt en række stærkt forurenede grunde i hele Danmark. Nyhedsmagasinet 21 Søndag kunne i 2011 afsløre, at samme år (1989), som der fra Skov- og Naturstyrelsen blev rejst erstatningskrav angående oprydning af forureningen i Allerød, Hillerød, Horsens, Køge og Odense, blev størstedelen af virksomhedens egenkapital, lige knap 28 mio., udbetalt til ejerne af Collstrop. Det var på daværende tidspunkt kapitalfonden Incentive A/S, som ejede Collstrop. Samme år, som Incentive trak det meste af Collstrops egenkapital ud af firmaet, udbetalte Incentive 25 mio. i udbytte til ejerne. Incentives direktør var dengang Poul Jørgen Jensen. Han sad på samme tidspunkt i bestyrelsen for Collstrop.

Det betyder, at de daværende ejere ikke har efterladt penge til at finansiere oprydningen af forureningen, der dermed påhviler staten, dvs. skatteborgerne.

I 1992 fusionerede Incentive med det finansielt robuste Kryolitselskabet Øresund A/S.

Den 20. december 2001 var Incentive-aktien faldet med 90%, og børsværdien for hele koncernen var ca. 75 mio. kr. mod, at regnskaberne viste en egenkapital på 1,4 mia. kr.

I bankkonsortiet på otte banker der holdt hånden under Incentive var tilliden til at bestyrelsen evner at rette selskabet op ikke stor. Bankkonsortiet talte på det tidspunkt bl.a. Danske Bank, Nordea, FIH Erhvervsbank og hollandske ABN AMRO.
  	 
16. marts 2004 gik Incentive A/S konkurs med en bankgæld på 1,3 mia. kr. Konkursen medførte, at alle almindelige kreditorer fik deres tilgodehavende, men aktionærerne tabte alt. For de fire banker, der i lang tid havde afstået fra rentetilskrivning på deres tilgodehavende, viste tabskontoen ca. 300 mio. kr.

Årsagen var, at Incentive havde været ringe til at udvikle sine virksomheder, der i stedet for at komme videre blot blev hængende i porteføljen. En perlerække af dansk erhvervslivs spidser var involveret i Incentive, men lige lidt hjalp det.

Incentive havde hovedsæde på Kongens Nytorv 28 i København, indtil det i 2000 flyttede til Hadsund.

Bestyrelsesformænd 

 1980-1983 Nils Wilhjelm
 1985-1999 Erik B. Rasmussen
 1999-2002 Kurt Anker Nielsen
 2002-2004 Henrik Stenbjerre

Andre bestyrelsesmedlemmer 

 Mogens Absalonsen
 Leif Arnesen
 Peter Augustinus
 Ebbe J. Christensen
 Anders Knutsen
 Erik Mollerup
 Hugo Schrøder
 Haldor Topsøe
 Elvar Vinum
 Jørgen Worning

Administrerende direktører 

 1967-1970 Vagn Holck Andersen
 1970-1974 Hugo Schrøder 
 1974-1976 Jens-Otto Bjørling
 1976-1980 Flemming Fischer
 1980-1983 Palle Marcus
 1983-1986 Nils Wilhjelm
 1986-1996 Axel Lejrskov
 1996-2000 Jan Berg
 2000-2004 Jørgen Frost

Øvrige direktører og ledelse 

 1980-1990 Poul Jørgen Jensen, underdirektør og finansdirektør
 1981-1986 Mogens Granborg, viceadm. direktør
 1993-1993  Christian Lütken, investeringsdirektør
 1993-1996 Eric Søe Rylberg, finansdirektør 
 1997-2000 Poul Erik Tarp, finansdirektør
 2001-2002 Anders Olesen, finansdirektør

Ejede virksomheder 

 Collstrop A/S (1968-1991, i 1971 50% ejerandel), solgt til Nordisk Aktiv Virke A/S
 Kelsen Småkager (1992-?)
 Taarup Maskinfabrik
 Dansk Salt
 Thygesen Tekstil
 Scan-Globe A/S (?-1988)
 Sonofon A/S (15% ejerandel, 1991-1996)
 Wittenborg A/S (?-2000), solgt til kapitalfonden Compass Partners i London
 Marwi A/S
 ALTO A/S (100% ejerandel, ?-2004), solgt til Nilfisk-Advance A/S for 900 mio. kr. på gældfri basis
 BASTA
 NEFA
 Danfysik
 Wodschow
 Dantec

Referencer

Kilder 
 Virk-info.dk 
 "Incentive på intensiv", Business.dk, 17. marts 2004.
 "Alle danske kapitalfondes moder", Business.dk, 20. maj 2005.

Etableret i 1967
Ophørt i 2004
Tidligere virksomheder i København
Investeringsvirksomheder i Danmark
Indre By (København)
Virksomheder i Hadsund